
1. Introducere
Scopul prezentei analize comparative este de a arata care sunt mecanismele utilizate de alte state pentru a asigura implementarea corecta a Codurilor de Conduita în sectorul public. Această analiză poate sta la baza deciziilor de politică publică ce urmează  a fi luate în România cu privire la dezvoltarea viitoare a reţelei de consilieri de etică. Experienţa prezentată vizează sistemele din Statele Unite ale Americii, Regatul Unit al Marii Britanii si Irlandei de Nord, Olanda si din Slovenia.
2. Poziţionarea consilierilor de etică în cadrul instituţiei 

În SUA, implementarea şi monitorizarea normelor de etică sunt asigurate, în cadrul puterii executive, de către Biroul Guvernamental de Etică (BGE) şi de către consilierii de etică din cadrul instituţiilor publice. BGE a fost înfiinţat în anul 1978 ca structură în cadrul Biroului de Management al Personalului şi a devenit instituţie de sine-stătătoare la 1 Octombrie 1989. Rolul BGE este acela de a asigura o viziune unitară privind aplicarea normelor de etică în cadrul puterii executive şi colaborează pentru atingerea acestui scop cu celelalte instituţii guvernamentale. În ceea ce priveşte implementarea normelor de etică în instituţiile care aparţin celorlalte puteri, acestea beneficiază de structuri separate : pentru puterea legislativă  - Comitetul de Etică al Senatului şi Comitetul pentru Standarde de Conduită din Camera – iar pentru puterea judecătorească – Comitetul Conferinţa Judiciare privind Codurile de Conduita, Biroul Avocatului General si Biroul Administrativ al Instanţelor din SUA. 

Reglementarea statutului consilierilor de etică se face prin titlul 5
 din Codul Federal. În fiecare instituţie va exista un consilier de etică desemnat de către conducătorul instituţiei din rândul personalului. În general, consilierii de etică au pregătire juridică deoarece îndeplinirea atribuţiilor de serviciu presupune interpretarea şi punerea în aplicare a prevederilor legale referitoare la etică. 
Conform BGE, aproximativ 75% din numărul total al consilierilor de etică lucrează în cadrul departamentelor juridice, ceilalţi fiind repartizaţi în birouri de etică, servicii administrative, departamente de resurse umane, în cadrul aparatului propriu al conducătorului instituţiei sau în alte structuri. Consilierii de etică se bucură de stabilitate: aproximativ 45% dintre aceştia şi-au păstrat funcţia pentru cel puţin cinci ani, iar 90% pentru cel puţin un an.
În funcţie de mărimea instituţiei publice, consilierii de etică pot avea la dispoziţie subordonaţi cărora să le delege o parte din atribuţii. Aceşti subordonaţi poartă, în general, denumirea de consilieri adjuncţi de etică, iar conform statisticilor BGE numărul acestora depăşeşte 6000. Majoritatea consilierilor adjuncţi de etică dedică activităţilor legate de etică aproximativ 20% din timpul de lucru, restul fiind alocat îndeplinirii altor sarcini de serviciu. Aceştia sunt plasaţi, în general, în instituţii regionale sau locale. Doar 11% din consilierii adjuncţi de etică lucrează integral pe această problematică. În general, aceştia activează în cadrul instituţiilor cu un număr mare de funcţionari. 
În Olanda, ministerele au început să desemneze consilieri de integritate în anul 2003. Rolul acestora este de a coordona elaborarea şi implementarea politicile publice privind integritatea în respectivele instituţii. Decizia privind desemnarea consilierilor de integritate a fost susţinută de către Secretarii Generali ai ministerelor. Poziţionarea instituţională a consilierilor de integritate diferă de la un minister la altul şi dată fiind noutatea acestei iniţiative nu există încă statistici oficiale privitoare la acest aspect. 
În Marea Britanie, Codul de Conduită a funcţionarilor publici prevede în articolul 16
 obligaţia fiecărei instituţii de a desemna o persoană care să ofere consiliere cu privire la prevederile acestui cod. Recent a fost adoptat un sistem conform căruia în cadrul fiecărui minister trebuie să se organizeze un Comitet de Conducere care să îndeplinească următoarele funcţii :

· Să recomande un plan de acţiune care să includă şi o programare a utilizării resurselor, precum şi o strategie de îndeplinire a obiectivelor proprii respectivei instituţii 

· Să monitorizeze şi să îmbunătăţească performanţa instituţiei prin raportare la documentele menţionate anterior 

· Să se asigure ca potenţialele riscuri sunt identificate şi administrate corespunzător 

· Să supravegheze programul respectivei instituţii 

· Să asigure respectarea valorilor şi standardelor de conduită, precum şi respectarea principiilor bunei guvernări 

· Să păstreze şi să îmbunătăţească valorile şi standardele de conduită ale respectivei instituţii 
Pentru punerea în aplicare a ultimelor doua funcţii ale Comitetului se recomandă ca un membru al acestuia care nu deţine o funcţie de conducere în organizaţie să fie anume desemnat pentru a asigura legătura cu funcţionarii anume desemnaţi pe probleme de etică. Acest mecanism permite ca problemele cu care se confruntă funcţionarii din cadrul instituţiilor publice să ajungă la cunoştinţa unei persoane care face parte din Comitetul de Conducere, persoană care se află în poziţia de a propune şi promova măsuri care să ofere soluţii problemelor identificate în practică. 

Din 1996, de judecarea recursurilor introduse de funcţionari publici privind problemele de etică, atunci când acestea nu pot fi rezolvate în interiorul instituţiei respective, se ocupă Comisarii pentru Serviciul Public
. În exercitarea acestei atribuţii, Comisarii îşi redactează procedurile interne, pot cere părţilor să ofere anumite informaţii şi pot formula recomandări. 

Comisarii sunt numiţi direct de către Regină, iar Primul Comisar este numit cu avizul Guvernului şi numai după o consultare cu liderii partidelor de opoziţie. Comisarii sunt aleşi printr-o procedură de selecţie deschisă şi transparentă, iar activitatea desfăşurată în această structură se face în regim de timp parţial. Ei întocmesc un raport anual pe care îl prezintă Reginei şi îl publică pe site. În activitatea lor, Comisarii sunt independenţi de ministere şi alte structuri guvernamentale. 
În România, instituţia consilierilor de etică a fost introdusă în legislaţie prin legea 50 din 2007 care a modificat codul de conduită al funcţionarilor publici. Conform prevederilor legale, consilierii de etică sunt desemnaţi direct de către conducătorul instituţiei regulă din cadrul compartimentului de resurse umane. Agenţia Naţională a Funcţionarilor Publici recomandă ca persoana desemnată să nu fie şeful departamentului de resurse umane şi nici membru în comisia de disciplină. 

3. Competenţele consilierilor de etică

În SUA, consilierii de etică trebuie să administreze implementarea Codului de Etică, să coordoneze şi să administreze programul de etică al instituţiei respective, în numele conducătorului instituţiei, şi să asigure legătura cu BGE cu privire la toate aspectele care ţin de programul de etică. Ca parte a coordonării programului de etică, aceşti consilieri trebuie sa analizeze declaraţiile de avere, să iniţieze şi să administreze programele de formare continuă şi campaniile educative în domeniul eticii şi să monitorizeze sancţiunile administrative aplicate personalului din respectiva instituţie. 
Tot ca parte integrantă a implementării programului de etică, aceşti consilieri trebuie să ia măsuri prompte, care pot consta inclusiv în iniţierea de acţiuni administrative, pentru a remedia :

a. încălcările potenţiale, aparente sau actuale ale standardelor de conduită, inclusiv ale regulilor privind angajările ulterioare, după încheierea serviciului public ;

b. neîndeplinirea obligaţiei de a depune la termen declaraţiile de avere sau completarea parţială a acesteia ;

c. conflictele de interese aparente, potenţiale sau actuale care au fost făcute publice prin completarea declaraţiei de avere ;

d. încălcările potenţiale sau actuale ale altor reglementări privind conduita în funcţia publică.

În măsura în care aceste probleme nu pot fi remediate, consilierii de etică trebuie să se asigure că se vor lua măsurile de sancţionare potrivite, mergându-se până la eliberarea din funcţie a celor vinovaţi. 

O componentă importantă a activităţii consilierilor de etică o reprezintă programul de consiliere accesibil personalului respectivei instituţii publice. Acest program acoperă o arie largă de probleme, de la chestiuni de etică relevante pe perioada în care persoana ocupă o funcţie publică, până la chestiuni privind angajările ulterioare. Consilierii de etică păstrează documente care să certifice răspunsurile pe care le oferă la întrebările referitoare la probleme de etică. De asemenea, consilierii trebuie să întocmească şi să publice pe site-ul instituţiei o listă cu situaţiile în care s-ar putea pune problema încălcării normelor de etică.
În Olanda, funcţionarii publici care au nelămuriri legate de aplicarea Codului de Conduită se pot adresa fie şefilor ierarhici, fie consilierului de integritate. Consilierul de integritate poate oferi sfaturi funcţionarului public şi are obligaţia de a păstra confidenţialitatea asupra discuţiei purtate. O altă situaţie întâlnită în practică este aceea când un funcţionar public descoperă o încălcare a standardelor de conduită de către un coleg. În acest caz, funcţionarului public i se recomandă, iar uneori i se impune prin lege, să raporteze respectiva neregularitate organelor competente. Consilierul de integritate va oferi, la cerere, asistenţă funcţionarilor publici care vor să raporteze neregularităţi. O altă atribuţie vizează investigarea unor potenţiale abuzuri, în numele conducătorului instituţiei. 

În Marea Britanie, funcţionarii pot solicita consiliere pe probleme de etică de la şeful direct, de la o altă persoană căreia i se subordonează sau de la funcţionarul anume desemnat. Ca şi în Olanda, funcţionarul anume desemnat să se ocupe de probleme de integritate joacă un rol important în consilierea celorlalţi funcţionari cu privire la obligaţia de a informa instituţiile competente în cazul în care iau cunoştinţă de încălcarea normelor de etică de către alţi colegi sau de săvârşirea de către aceştia a unor infracţiuni sau contravenţii. 
În literatura de specialitate, persoanele care semnalează încălcări ale legii sunt numite “whistleblowers” – în legislaţia românească acest termen a fost tradus prin avertizori de integritate. Aceste persoane se bucură de protecţie împotriva oricăror hărţuiri la care ar putea fi supuse din cauza faptului că au denunţat neregulile din cadrul instituţiei în care lucrează. Reglementarea are la bază concepţia conform căreia ţine de atitudinea civică a fiecărei persoane din serviciul public să nu tolereze nereguli în propria instituţie; nu mai este suficientă propria conduită corectă, este obligatoriu ca fiecare să contribuie în mod direct la asigurarea unui standard înalt de integritate în serviciul public. Se încearcă responsabilizarea fiecărui funcţionar şi generarea unei conduite pro-active în ceea ce priveşte aplicarea legii. Iniţiat în Statele Unite ale Americii, acest curent de gândire s-a răspândit ulterior în Europa Occidentală fiind promovat în prezent şi în Europa Centrală şi de Est. În spaţiul ex-comunist au fost adoptate legi care reglementează în detaliu cadrul în care avertizorii de integritate îşi desfăşoară activitatea, precum şi protecţia care le este asigurată. Legislaţia primară a fost acompaniată de reglementări de nivel secundar sau terţiar care să aducă un plus de claritate în ceea ce priveşte aplicabilitatea practică a principiilor stabilite de lege. 
În România a fost adoptată în 2004 Legea 571 privind protecţia personalului din autorităţile publice, instituţiile publice şi din alte unităţi care semnalează încălcări ale legii.  Legea prevedea un termen de 30 de zile în care toate autorităţile şi instituţiile publice trebuia să îşi pună în acord regulamentele proprii cu prevederile legii. Cu toate acestea utilizarea prevederilor acestei legi rămâne limitată, funcţionarii publici evitând să folosească mecanismele nou introduse. Situaţia nu este singulară, o reţinere similară întâlnindu-se şi în alte ţări în care au existat lungi perioade de represiune care au generat şi au fost alimentate de delaţiune. Aici conotaţiile negative subminează intenţiile pozitive ale legii. Este probabil nevoie de o perioadă de timp suficientă pentru vindecarea vechilor răni şi, în paralel, de creşterea încrederii populaţiei în instituţiile publice. Această credibilizare nu se poate produce decât prin creşterea reală a standardelor de profesionalism, eficienţă şi integritate în sectorul public. 
Competenţele consilierilor de etică sunt împărţite în România în doua mari categorii: consilierea etică şi monitorizarea normelor de conduită. Conţinutul primei categorii este detaliat de art. 21 alin. (2) lit. a din legea 7/2004 republicată : „acordarea de consultanţă şi asistenţă funcţionarilor publici din cadrul autorităţii sau instituţiei publice cu privire la respectarea normelor de conduită”. Din păcate, la nivelul legislaţiei secundare nu se regăsesc prevederi care să ajute consilierul de etică în desfăşurarea concretă a activităţii sale. Dimpotrivă, componenta de monitorizare a normelor de etică este amplu tratată atât în legislaţia primară, cât şi în cea terţiară, Preşedintele Agenţiei Naţionale a Funcţionarilor Publici emiţând un ordin cu caracter normativ care stabileşte un cadru unitar privind metodele de completare şi transmitere a datelor şi informaţiilor referitoare la respectarea normelor de conduită de către funcţionarii publici şi la implementarea procedurilor disciplinare. Astfel, consilierii de etică trebuie să monitorizeze aplicarea „prevederilor prezentului cod de conduită în cadrul autorităţii sau instituţiei publice” şi să întocmească „rapoarte trimestriale privind respectarea normelor de conduită de către funcţionarii publici din cadrul autorităţii sau instituţiei publice”. Ordinul 4500/2008 al Preşedintelui ANFP conţine prevederi privind modalităţile de transmitere a informaţiilor către ANFP, precum şi modelele de formulare care trebuie folosite. Conform art. 21 alin. (5) din legea 7/2004 republicată, ANFP va centraliza toate rapoartele primite de la consilierii de etică într-o bază de date care va servi la :
„  a) identificarea cauzelor care determină încălcarea normelor de conduită profesională, inclusiv a constrângerilor sau ameninţărilor exercitate asupra unui funcţionar public pentru a-l determina să încalce dispoziţii legale în vigoare ori să le aplice necorespunzător; 

   b) identificarea modalităţilor de prevenire a încălcării normelor de conduită profesională; 

   c) adoptarea măsurilor privind reducerea şi eliminarea cazurilor de nerespectare a prevederilor legale. ”

Prin comparaţie cu celelalte sisteme discutate anterior, sistemul românesc pare a fi excesiv axat pe zona de monitorizare şi raportare. În celelalte ţări, consilierea oferită funcţionarilor publici care au nelămuriri privitoare la probleme de integritate în sectorul public este direcţia principală de acţiune spre care se orientează consilierii de etică. Această abordare este una pro-activă în cadrul căreia activitatea consilierului se canalizează spre soluţionarea problemelor apărute şi spre prevenirea riscurilor de integritate, activitatea de contabilizare a încălcării normelor de conduită regăsindu-se doar în plan secund. Această prioritizare permite şi o alocare corectă a resurselor umane şi materiale pentru atingerea scopului principal, anume acela de creştere a integrităţii în sectorul public.
Este relevant, în acest context, să discutăm pe scurt despre prevederile legii nr. 144/2007 privind înfiinţarea, organizarea şi funcţionarea Agenţiei Naţionale de Integritate.  Această lege stabileşte cadrul instituţional şi procedural în care se desfăşoară activitatea de verificare a declaraţiilor de avere, a declaraţiilor de interese şi a respectării prevederilor referitoare la starea de incompatibilitate. După cum se poate observa, aceste materii se regăsesc în centrul oricărui sistem de integritate publică. Capitolul doi al legii conţine norme de organizare a implementării acesteia la nivelul instituţiilor publice şi introduce obligaţia legală de desemnare a unei persoane responsabile pentru aplicarea corectă a normelor legale. Această persoană va menţine o legătură permanentă cu Agenţia Naţională de Integritate şi va avea, conform art. 10, următoarele atribuţii:

 „   a) primesc, înregistrează declaraţiile de avere şi declaraţiile de interese şi eliberează imediat depunătorului o dovadă de primire; 

   b) la cerere, pun la dispoziţia personalului formularele declaraţiilor de avere şi de interese; 

   c) oferă consultanţă pentru completarea corectă a rubricilor din declaraţii şi pentru depunerea în termen a acestora; 

   d) evidenţiază declaraţiile de avere şi declaraţiile de interese în registre speciale, cu caracter public, denumite Registrul declaraţiilor de avere şi Registrul declaraţiilor de interese, al căror model se stabileşte prin hotărâre a Guvernului, la propunerea Agenţiei; 

   e) asigură publicarea şi menţinerea declaraţiilor de avere şi a declaraţiilor de interese, pe pagina de internet a instituţiei, dacă aceasta există, sau la avizierul propriu, în termen de cel mult 30 de zile de la primire. Declaraţiile de avere şi de interese se păstrează pe pagina de internet cel puţin 5 ani de la publicare, după care se arhivează potrivit legii; 

   f) trimit Agenţiei, în termen de cel mult 10 zile de la primire, copii certificate ale declaraţiilor de avere şi ale declaraţiilor de interese primite, pe care Agenţia le publică pe pagina proprie de internet, în termen de 30 de zile de la primirea acestora, şi le menţine publicate pe durata prevăzută de dispoziţiile lit. e); 

   g) publică pe pagina de internet a instituţiei, dacă aceasta există, sau la avizierul propriu, numele şi funcţia persoanelor care nu depun declaraţia de avere sau declaraţia de interese în termen de cel mult 15 zile de la expirarea termenului legal de depunere, date pe care le comunică Agenţiei; 

   h) acordă consultanţă referitor la conţinutul şi aplicarea prevederilor legale privind declararea şi verificarea averilor, conflictele de interese şi incompatibilităţile şi întocmeşte note de opinie în acest sens, la solicitarea persoanelor care au obligaţia depunerii declaraţiilor. ”
Articolul 11 al legii introduce o procedura de control prealabil al declaraţiilor de avere şi interese efectuată de către persoana desemnată în termen de maxim 10 zile de la depunere. În cazul constatării de neregularităţi, aceasta recomandă declarantului să îşi rectifice declaraţia în termen de cel mult 20 de zile. Abia după acest moment documentele sunt transmise Agenţiei Naţionale de Integritate şi sunt susceptibile de a fi controlate. Se introduce astfel un filtru preliminar şi se permite evitarea unor sancţiuni ulterioare în măsura în care declarantul, pe baza comentariilor primite de la persoana desemnată, înlătură neregulile din declaraţiile iniţiale. Observăm că rolul persoanelor desemnate este unul extrem de important, apropiat în mare măsură peste competenţele consilierilor de etică din Statele Unite ale Americii unde chestiunile legate de declaraţiile de avere şi incompatibilităţi sunt vitale în asigurarea integrităţii în funcţia publică. Legea 144/2007 nu conţine prevederi exprese privind departamentul din cadrul căruia trebuie desemnată persoana respectivă şi nici care trebuie să fie formaţia sa profesională, astfel încât nimic nu împiedică nominalizarea consilierilor de etică şi pentru îndeplinirea acestor sarcini. 
4. O alta abordare – Slovenia : planuri de integritate
Prin legea privind prevenirea corupţiei din 2004, Slovenia a introdus în practica administrativă un mecanism nou de evaluare şi creştere a integrităţii în sectorul public – planul de integritate. Legea defineşte acest instrument ca incluzând „măsurile de natură juridică sau practică care elimină si previn riscul apariţiei şi dezvoltării unor practici corupte în cadrul unei organizaţii”. Planurile de integritate conţin în mod obligatoriu o analiză a cadrului juridic şi instituţional al organizaţiei beneficiare din punctul de vedere al vulnerabilităţii la corupţie, o descriere a mecanismelor de luare a deciziei  şi de desfăşurare a activităţilor curente în zonele de competenţă considerate vulnerabile, precum şi o lista de măsuri de prevenţie care să fie de natură să limiteze riscul apariţiei unor acte de corupţie. Prin acest instrument se evaluează sistemele şi procedurile interne prin care instituţia se protejează împotriva derapajelor (ex. nepotismul, clientelismul, folosirea incorectă a resurselor publice). Este important de precizat că planurile de integritate nu se referă la conduita individuală a anumitor funcţionari ai respectivelor instituţii, ci la evaluarea globală a întregului sistem, a vulnerabilităţilor sale din punctul de vedere al integrităţii publice.

Scopurile urmărite prin implementarea planurilor de integritate sunt următoarele:

· Evaluarea vulnerabilităţilor instituţiei

· Evaluarea fişei de post pentru funcţiile din zonele vulnerabile la corupţie

· Creşterea rezistenţei la corupţie 

· Creşterea nivelului de informare a angajaţilor cu privire la problematica integrităţii în sectorul public

· Implementarea continuă a măsurilor preventive

· Introducerea unor mecanisme interne de control 
Comisia pentru Prevenirea Corupţiei, organism administrativ autonom, oferă consiliere instituţiilor publice pentru elaborarea şi implementarea planurilor de integritate. Adoptarea unui plan de integritate nu este un exerciţiu singular, ci un efort periodic prin care instituţiile încearcă să îşi reducă riscurile de derapaje de integritate. Această procedură poate fi împărţită în patru etape distincte:
a. Etapa pregătitoare

Înainte de a începe implementarea proiectului este esenţial ca managementul instituţiei să înţeleagă şi să accepte riscurile care derivă dintr-o astfel de evaluare. Este inevitabil faptul că radiografierea atentă a instituţiei va conduce la identificarea unor zone vulnerabile, însă valoarea adăugată a acestui exerciţiu rezidă în măsurile propuse pentru îndreptarea acestor neajunsuri. 

Pentru realizarea unui plan de integritate trebuie desemnată o echipă de experţi compusă din maxim 7 persoane care să se ocupe de acest proiect instituţional. Membri echipei sunt desemnaţi de către şeful instituţiei din rândul angajaţilor care au cunoştinţe aprofundate în ceea ce priveşte procedurile interne alte instituţiei şi relaţiile inter-departamentale. Echipa de proiect este condusă de către un lider de proiect desemnat de şeful instituţiei. 
Tot în această etapă echipa trebuie să realizeze un plan de acţiune privind evaluarea riscurilor de integritate în cadrul instituţiei. Planul trebuie să fie susţinut de prezentarea prevederilor legale în baza cărora funcţionează instituţia, a obiectivelor acestei evaluări şi a metodologiei care urmează a fi folosită. Planul trebuie să includă pentru fiecare măsura în parte persoana responsabilă şi termenul de finalizare. Echipa de proiect adună toată documentaţia care ar putea fi utilă în realizarea planului de integritate.

b. Etapa identificării ameninţărilor şi a activităţilor vulnerabile

În această etapă echipa de proiect va utiliza ca instrumente chestionarele, interviurile cu persoane din interiorul şi din exteriorul instituţiei, rapoarte de audit, articole din mass-media. Toate acestea vor fi analizate în vederea identificării ameninţărilor prezente şi, în măsura în care este posibil, a unui istoric al ameninţărilor cu care s-a confruntat instituţia. După identificare, ameninţările vor fi ordonate în funcţie de probabilitatea apariţiei lor. Tot din analiza datelor enumerate anterior vor rezulta şi care sunt activităţile cele mai vulnerabile din punctul de vedere al integrităţii în sectorul public. De asemenea, echipa de proiect are sarcina de a identifica mecanismele interne de control.
c. Etapa identificării şi evaluării măsurilor preventive şi a mecanismelor de control existente

În a treia etapă se analizează documentaţia colectată în etapele anterioare, precum şi standardele de conduită şi regulamentul intern al instituţiei. Mecanismele de control utilizate în prezent, precum şi cele planificate a fi introduse în viitor sunt evaluate prin prisma adecvării lor la natura şi gravitatea vulnerabilităţilor identificate în respectiva organizaţie.

d. Etapa redactării raportului şi a planului de acţiune pentru implementarea recomandărilor

Aceasta este etapa finală în care este redactat raportul care va conţine recomandări pentru îmbunătăţirea răspunsului instituţional la vulnerabilităţile identificate. Raportul preliminar este discutat cu managementul instituţiei şi îmbunătăţit în urma schimbului de idei. Echipa de proiect trebuie să propună  priorităţile de acţiune, termenele de îndeplinire a măsurilor propuse, distribuirea responsabilităţilor către persoane din cadrul instituţiei, precum şi alte chestiuni de natură administrativă. 

Odată finalizate aceste documente de către echipa de proiect, ele vor fi supuse aprobării de către conducătorul instituţiei publice. Prin aceasta, priorităţile şi măsurile incluse în raport sunt asumate de către managementul instituţiei la cel mai înalt nivel. Tot în cadrul acestei etape se stabileşte şi un sistem de monitorizare a obligaţiilor asumate.

5. Propuneri privitoare la formarea continuă a consilierilor de etică şi la registrele în care aceştia îşi consemnează activitatea 
Din exemplele prezentate mai sus pot fi deduse câteva recomandări de subiecte care ar putea fi avute în vedere în contextul formării continue a consilierilor de etică, mai ales dacă se va decide ca persoana desemnată conform legii 144/2007 să fie tot consilierul de etică:

a. interpretarea prevederilor Codului de Conduită în corelare cu alte acte normative cu relevanţă pentru funcţia publică;
b. interpretarea reglementărilor privitoare la “conflictul de interese” în materie penală şi administrativă;
c. interpretarea reglementărilor privitoare la incompatibilităţi;
d. înţelegerea conţinutului raportărilor care trebuie întocmite cu privire la respectarea normelor de etică; 
e. înţelegerea mecanismelor privind răspunderea disciplinară şi de aplicare a legii 144/2007 – pentru acest ultim aspect, colaborarea cu Agenţia Naţională de Integritate este foarte importantă;
f. înţelegerea cadrului legal şi instituţional în materia prevenirii şi combaterii corupţiei;
g. dezvoltarea abilităţilor de comunicare, mai ales a celor de ascultare şi a celor de oferire de feed-back.
De asemenea, din practica internaţională derivă elementele care alcătuiesc profilul consilierilor de etică :
a. să fie persoane bine pregătite profesional

b. să fie persoane care înţeleg responsabilităţile care le revin în această calitate şi sunt dispuse să şi le asume 

c. să fie persoane în care colectivul să aibă încredere

d. să fie persoane care reprezintă ele însele un model în ceea ce priveşte respectarea normelor de conduită

e. să fie persoane cu bune abilităţi de comunicare ; să fie capabile să asculte şi să consilieze
f. să fie persoane care să se bucure de susţinerea conducătorilor instituţiilor respective

g. în ceea ce priveşte pregătirea de bază, studiile juridice constituie un avantaj. Această ultimă precizare este esenţială dacă se decide dezvoltarea componentei de consiliere şi asumarea de către consilierii de etică a responsabilităţilor prevăzute de legea 144/2007.
Acordarea de consultanţă şi asistenţă funcţionarilor publici trebuie făcută într-o manieră verificabilă. În acest scop, se recomanda întocmirea unor registre de către consilierul de etică, documente care pot proba activitatea de consiliere desfăşurată. Această verificare trebuie circumstanţiată cerinţelor de confidenţialitate care sunt de esenţa funcţiei de consiliere, fiind recomandat ca doar conducătorul instituţiei sau autorităţii publice sau o persoană desemnată de acesta să aibă acces la aceste informaţii. Un argument suplimentar pentru respectarea strictă a caracterului confidenţial al acestor documente derivă din faptul că ele conţin date personale. Registrele ar trebui să conţină cel puţin următoarele elemente :
a. data la care s-a solicitat consilierea

b. numele funcţionarului care a solicitat consilierea

c. subiectul cu privire la care  s-a solicitat consilierea
d. recomandarea formulată de către consilierul de etică

e. semnăturile consilierului de etică şi a funcţionarului public ce a cerut asistenţă

� � HYPERLINK "http://www.access.gpo.gov/nara/cfr/waisidx_07/5cfr2638_07.html" �http://www.access.gpo.gov/nara/cfr/waisidx_07/5cfr2638_07.html� 


� „If you have a concern, you should start by talking to your line manager or someone else in your line management chain. If for any reason you would find this difficult, you should raise the matter with your department’s nominated officers who have been appointed to advise staff on the Code.”


� Aceştia funcţionează începând cu 1855 şi au avut iniţial atribuţii legate de selecţia funcţionarilor publici: � HYPERLINK "http://www.civilservicecommissioners.org/" ��http://www.civilservicecommissioners.org/� 





